2012R0024 — DA — 27.05.2015 — 001.001

Dette dokument er et dokumentationsredskab, og institutionerne påtager sig intet ansvar herfor

►B DEN EUROPÆISKE CENTRALBANKS FORORDNING (EU) Nr. 1011/2012 af 17. oktober 2012 om statistik over beholdninger af værdipapirer (ECB/2012/24) (EUT L 305 af 1.11.2012, s. 6)

Ændret ved:









▼B

DEN EUROPÆISKE CENTRALBANKS FORORDNING (EU) Nr. 1011/2012

af 17. oktober 2012

om statistik over beholdninger af værdipapirer

(ECB/2012/24)







STYRELSESRÅDET FOR DEN EUROPÆISKE CENTRALBANK HAR — under henvisning til statutten for Det Europæiske System af Centralbanker og Den Europæiske Centralbank, særlig artikel 5, under henvisning til Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (herefter "ENS 95") ( 1 ), navnlig bilag A, under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information ( 2 ), særlig artikel 5, stk. 1, og artikel 6, stk. 4, under henvisning til Den Europæiske Centralbanks forordning (EF) nr. 958/2007 af 27. juli 2007 om statistik vedrørende investeringsforeningers aktiver og passiver (ECB/2007/8) ( 3 ), under henvisning til Den Europæiske Centralbanks forordning (EF) nr. 24/2009 af 19. december 2008 om statistik over aktiver og passiver hos financial vehicle corporations, der deltager i securitisationstransaktioner (ECB/2008/30) ( 4 ), under henvisning til Den Europæiske Centralbanks forordning (EF) nr. 25/2009 af 19. december 2008 om den konsoliderede balance i MFI-sektoren (monetære finansielle institutioner) (ECB/2008/32) ( 5 ), under henvisning til Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF, og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF ( 6 ), under henvisning til Europa-Parlamentets og Rådets direktiv 2006/48/EF af 14. juni 2006 om adgang til at optage og udøve virksomhed som kreditinstitut ( 7 ), og ud fra følgende betragtninger: (1) For at kunne udføre Det Europæiske System af Centralbankers (ESCB) opgaver og overvåge de finansielle markeder og finansielle aktiviteter inden for euroområdet er det nødvendigt, at Den Europæiske Centralbank (ECB) med støtte fra de nationale centralbanker indsamler statistisk information af høj kvalitet, værdipapir for værdipapir, om de værdipapirer, der besiddes af de institutionelle sektorer i euroområdet, samt de værdipapirer, som er udstedt af residenter i euroområdet, og som besiddes af de institutionelle sektorer uden for euroområdet. (2) For at bidrage til en smidig gennemførelse af de kompetente myndigheders politikker vedrørende tilsynet med kreditinstitutterne, det finansielle systems stabilitet og analysen af den pengepolitiske transmissionsmekanisme er det nødvendigt, at ECB indsamler oplysninger, værdipapir for værdipapir, fra bankkoncernerne om deres beholdninger af værdipapirer. (3) Formålet med indsamlingen af de pågældende data er at forsyne ECB med omfattende statistisk information om eksponeringen af de økonomiske sektorer og individuelle bankkoncerner i medlemsstaterne i euroområdet over for nærmere angivne kategorier af værdipapirer, om forbindelserne mellem de økonomiske sektorer, som besiddere og udstedere af værdipapirer tilhører, og om markedet for værdipapirer udstedt af residenter i euroområdet. Vigtigheden af at have præcise data for de økonomiske sektorers og bankkoncerners eksponering over for visse kategorier af værdipapirer på et mere disaggregeret niveau blev tydelig under den finansielle krise, da det ud fra de aggregerede data ikke var muligt at foretage en korrekt identifikation af de risici for den finansielle stabilitet, som var en følge af afsmittende mekanismer mellem de enkelte finansielle institutioner, og som blev genereret af visse kategorier af værdipapirer. Rettidig information om værdipapirbeholdningerne for hvert enkelt værdipapir vil også gøre det muligt for ECB at overvåge overførslen af risici fra de finansielle markeder til realøkonomien. (4) Disse statistiske oplysninger vil endvidere støtte ECB's analyser af udviklingen på de finansielle markeder og overvågningen af ændringerne i de økonomiske sektorers værdipapirporteføljer samt forbindelserne mellem finansielle formidlere og ikke-finansielle investorer. (5) Som følge af den indbyrdes forbindelse mellem pengepolitikken og det finansielle systems stabilitet er det også nødvendigt at indsamle statistiske oplysninger, værdipapir for værdipapir, om positioner og finansielle transaktioner for værdipapirbeholdningerne, og at udlede transaktioner fra positionerne, for at kunne opfylde regelmæssige og ad hoc-baserede analytiske behov for derved at støtte ECB's udarbejdelse af monetære og finansielle analyser og ESCB's bidrag til det finansielle systems stabilitet. Disse statistiske oplysninger vil gøre det muligt at sammenholde oplysninger om værdipapirer, som besiddes af de institutionelle sektorer, med oplysninger om de enkelte udstedere ude i verden og derved udgøre et vigtigt redskab i forbindelse med overvågningen af opbygningen og udviklingen af finansielle ubalancer. (6) Det er også nødvendigt at gøre det muligt for ECB at yde analytisk og statistisk støtte til Det Europæiske Udvalg for Systemiske Risici i henhold til Rådets forordning (EU) nr. 1096/2010 af 17. november 2010 om overdragelse til Den Europæiske Centralbank af specifikke opgaver i relation til Det Europæiske Udvalg for Systemiske Risici's funktionsmåde ( 8 ). (7) Derfor bør ECB's Styrelsesråd udpege en række bankkoncerner, som skal foretage indberetning med henblik på indsamling af data i henhold til denne forordning under hensyn til størrelsen af hver enkelt koncerns konsoliderede balance set i forhold til de samlede aktiver på den konsoliderede balance for alle bankkoncerner i den Europæiske Union, hvor væsentlige den pågældende koncerns aktiviteter inden for et særligt segment af bankforretningsområdet er og koncernens relevans for det finansielle systems stabilitet og funktionsmåde i euroområdet og/eller i de individuelle medlemsstater. (8) Standarderne for beskyttelse og anvendelse af fortrolig statistisk information, som fastsat i artikel 8 i Rådets forordning (EF) nr. 2533/98, bør finde anvendelse. (9) Rapporteringskravene i henhold til denne forordning, herunder undtagelserne herfra, berører ikke rapporteringskravene i andre ECB-retsakter og instrumenter, som også, eventuelt kun delvist, vedrører rapportering, værdipapir for værdipapir, af statistiske oplysninger om værdipapirbeholdninger. (10) Det er nødvendigt at fastlægge en procedure, der giver mulighed for at foretage tekniske ændringer af bilagene til denne forordning på en effektiv måde, forudsat at de hverken ændrer den underliggende begrebsmæssige ramme eller påvirker rapporteringsbyrden for rapporteringsenhederne i medlemsstaterne. En sådan procedure skal muliggøre, at ESCB's Statistiske Komités synspunkter tages i betragtning — ud fra følgende betragtninger: UDSTEDT FØLGENDE FORORDNING:







Artikel 1

Definitioner

I denne forordning forstås ved:

1. "indsamlingsdata, værdipapir for værdipapir" ('security-by-security' data collection) : indsamling af data opdelt efter individuelle værdipapirer

2. "position" (position) : beholdningen af værdipapirer af de kategorier, som er anført i nr. 15, der ejes af eller opbevares i depot hos en faktisk rapporteringsenhed ved udgangen af en referenceperiode, som yderligere defineret i Del 4 i bilag II

3. "moderkreditinstitut" (parent credit institution), "finansielt moderholdingselskab" (parent financial holding company), "datterselskab" (subsidiary) og "filial" (branch) : som defineret i artikel 4 i direktiv 2006/48/EF

4. "bankkoncern" (banking group) : a) et moderkreditinstitut og alle dets finansielle datterselskaber og filialer, undtagen forsikringsselskaber, som har modtaget en administrativ tilladelse i henhold til artikel 6 i direktiv 73/239/EØF ( 9 ) eller artikel 4 i direktiv 2002/83/EF ( 10 ), eller b) et finansielt moderholdingselskab og alle dets finansielle datterselskaber og filialer, undtagen forsikringsselskaber, som har modtaget en administrativ tilladelse i henhold til artikel 6 i direktiv 73/239/EØF eller artikel 4 i direktiv 2002/83/EF, i begge tilfælde forudsat at moderselskabet er bankkoncernens hovedkontor. En enhed uden datterselskaber udgør i sig selv en koncern, forudsat at enheden ikke selv er et datterselskab

5. "resident" (resident) : som defineret i artikel 1, stk. 4 i forordning (EF) nr. 2533/98

6. "monetær finansiel institution" (monetary financial institution, MFI), "kreditinstitut" (credit institution, CI) og "pengemarkedsforening" (money market fund, MMF) : som defineret i artikel 1 i forordning (EF) nr. 25/2009 (ECB/2008/32). MFI-sektoren omfatter kreditinstitutter og pengemarkedsforeninger

7. "investeringsforening" (investment fund, IF) : som defineret i artikel 1 i forordning (EF) nr. 958/2007 (ECB/2007/8)

8. "financial vehicle corporation"(FVC) : som defineret i artikel 1, stk. 1, i forordning (EF) nr. 24/2009 (ECB/2008/30)

▼M1

8a. "forsikringsselskab" (insurance corporation) : har samme betydning som defineret i artikel 1 i Den Europæiske Centralbanks forordning (EU) nr. 1374/2014 (ECB/2014/50) ( 11 )

▼B

9. "depotforvalter" (custodian) : en enhed tilhørende sektoren "finansielle selskaber" (S.12 ( 12 )), som opbevarer og forvalter finansielle instrumenter for kunders regning, herunder depotvirksomhed og tilknyttede tjenesteydelser som f.eks. sikkerhedsstillelse/likviditetspleje, som specificeret i afsnit B, punkt 1 i bilag I til direktiv 2004/39/EF

10. "bankkoncerns hovedkontor" (head of a banking group) : et moderselskab i en bankkoncern, forudsat at det enten er et moderkreditinstitut i EU eller et finansielt moderholdingselskab i EU, som defineret i artikel 4 i direktiv 2006/48/EF og som gennemført i medlemsstaterne i EU, dog skal "EU" erstattes af "euroområdet" og "medlemsstat" af "medlemsstat i euroområdet"

11. "rapporterende koncerns hovedkontor" (head of a reporting group) : hovedkontoret i en bankkoncern, som Styrelsesrådet har udpeget som en rapporterende koncern i henhold til artikel 2, stk. 4

12. "investor" (investor) : enhver enhed eller person, der ejer et finansielt instrument

13. "værdipapirer opbevaret i depot" (securities held in custody) : værdipapirer, som opbevares og forvaltes af depotforvaltere på vegne af investorerne

14. "relevant national centralbank" (relevant NCB) : den nationale centralbank i den medlemsstat i euroområdet, hvor den pågældende rapporteringsenhed er resident

15. "værdipapirer" (securities) : følgende kategorier af værdipapirer: a) "gældsværdipapirer" (debt securities) (F.3) b) "noterede aktier" (listed shares) (F.511) c) "investeringsforeningsandele eller -enheder" (investment fund shares or units) (F.52)

16. "værdipapirbeholdninger" (holdings of securities) : økonomisk ejerskab af de kategorier af værdipapirer, der er anført i nr. 15

17. "ISIN"-kode : Internationalt identifikationsnummer for værdipapirer (International Securities Identification Number) bestående af 12 alfanumeriske tegn, som knyttes til et værdipapir, og som entydigt identificerer værdipapiret (som defineret i ISO 6166).

Artikel 2

Faktisk rapporteringspopulation

▼M1

1. Den faktiske rapporteringspopulation omfatter de residente monetære finansielle institutioner, investeringsforeninger, FVC'er, forsikringsselskaber, depotforvaltere og de hovedkontorer for bankkoncerner, som Styrelsesrådet har udpeget som rapporterende koncerner i henhold til stk. 4, og som er blevet underrettet om deres rapporteringsforpligtelser i henhold til stk. 5 (herefter kollektivt "faktiske rapporteringsenheder" og individuelt "faktisk rapporteringsenhed").

2. Hvis en pengemarkedsforening, investeringsforening, FVC eller et forsikringsselskab ikke har status som juridisk person i henhold til national lovgivning, har de personer, som i henhold til loven har ret til at repræsentere dem, eller såfremt der ikke findes en formaliseret repræsentation, de personer, som er ansvarlige for deres handlinger i henhold til den nationale lov, der finder anvendelse, ansvar for at indberette de oplysninger, der kræves i henhold til denne forordning.

▼M1

2a. Hvis de nationale centralbanker udleder de data, som skal indberettes for forsikringsselskaber i henhold til denne forordning, af data, som indsamles i henhold til direktiv 2009/138/EF, skal den faktiske rapporteringspopulation af forsikringsselskaber bestå af:

a) forsikringsselskaber, som er registrerede og residente på den relevante medlemsstat i euroområdets område, herunder datterselskaber, hvis moderselskab er beliggende uden for det pågældende område

b) filialer af forsikringsselskaber angivet under litra a), som er residente uden for den pågældende medlemsstat i euroområdets område

c) filialer af forsikringsselskaber, som er residente på den pågældende medlemsstat i euroområdets område, men hvis hovedkontor er beliggende uden for EØS.

For at undgå tvivl udgør filialer af forsikringsselskaber, der er residente på en medlemsstat i euroområdets område, og hvis hovedkontor er beliggende inden for EØS, ikke en del af den faktiske rapporteringspopulation.

▼B

3. De faktiske rapporteringsenheder er fuldt rapporteringspligtige, medmindre en undtagelse i henhold til artikel 4 finder anvendelse.

4. Styrelsesrådet kan træffe beslutning om, at en bankkoncern udgør en rapporterende koncern, hvis koncernen har balanceførte aktiver i overensstemmelse med afsnit V, kapitel 2, afdeling 1 i direktiv 2006/48/EF, som:

a) udgør mere end 0,5% af de samlede balanceførte aktiver for Unionens bankkoncerner (herefter "0,5%-tærsklen"), i henhold til de nyeste data tilgængelige for ECB, dvs.: i) data, som er opgjort pr. udgangen af december i det kalenderår, der går forud for underretningen nævnt i stk. 5, eller ii) hvis dataene under i) ikke er tilgængelige, data, som er opgjort pr. udgangen af december i det foregående år, eller

b) er lig med eller mindre end 0,5%-tærsklen, forudsat at bankkoncernen opfylder visse kvantitative eller kvalitative kriterier, der medfører, at den har betydning for det finansielle systems stabilitet og funktionsmåde i euroområdet (f.eks. med hensyn til den indbyrdes forbindelse med andre finansielle institutioner i euroområdet, aktiviteter på tværs af jurisdiktioner, manglende substituerbarhed, selskabsstrukturens kompleksitet) og/eller i individuelle medlemsstater i euroområdet (f.eks. med hensyn til bankkoncernens relative vigtighed inden for et særligt segment på markedet for banktjenester i en eller flere medlemsstater i euroområdet).

5. Den relevante nationale centralbank underretter de rapporterende koncerners hovedkontorer om Styrelsesrådets beslutning i henhold til stk. 4, og om deres forpligtelser i henhold til denne forordning.

6. Med forbehold af artikel 10 skal de rapporterende koncerners hovedkontorer, som er blevet underrettet i henhold til stk. 5, efter at den første indberetning i henhold til denne forordning er foretaget, begynde at indberette data senest seks måneder fra datoen for underretningen.

7. En rapporterende koncerns hovedkontor, som er blevet underrettet i overensstemmelse med stk. 5, skal orientere den relevante nationale centralbank om ændringer i navn, retlig form, fusioner eller omstruktureringer, og om enhver anden begivenhed eller omstændighed, som påvirker rapporteringsforpligtelserne, senest 14 dage efter, at begivenheden eller omstændighederne har fundet sted.

8. En rapporterende koncern, som er blevet underrettet i overensstemmelse med stk. 5, er underlagt forpligtelserne i denne forordning, indtil den underrettes om det modsatte af den relevante nationale centralbank.

Artikel 3

Statistiske rapporteringskrav

▼M1

1. Monetære finansielle institutioner, investeringsforeninger, FVC'er, forsikringsselskaber og depotforvaltere forsyner deres relevante nationale centralbank med data, værdipapir for værdipapir, over positionerne ultimo kvartalet eller ultimo måneden og, i overensstemmelse med stk. 5, over finansielle transaktioner fra referencemåneden eller -kvartalet, eller de statistiske oplysninger, som er nødvendige for at udlede sådanne transaktioner vedrørende egne værdipapirbeholdninger med en ISIN-kode i overensstemmelse med Del 2 i Bilag I. Sådanne data indberettes på kvartals- eller månedsbasis i overensstemmelse med de rapporteringsforskrifter, som den pågældende nationale centralbank har fastsat.

▼B

2. En depotforvalter skal underrette den relevante nationale centralbank om de udførte depotaktiviteter senest en uge fra datoen, hvor den påbegynder sine depotaktiviteter, uanset om den forventer at være underlagt regelmæssige rapporteringsforpligtelser i henhold til denne forordning eller ej, medmindre depotforvalteren har underrettet andre kompetente myndigheder herom.

I overensstemmelse med rapporteringsforskrifterne defineret af den relevante nationale centralbank forsyner depotforvalterne på kvartals- eller månedsbasis den relevante nationale centralbank med data, værdipapir for værdipapir, over positioner ultimo kvartalet eller ultimo måneden og, i overensstemmelse med stk. 5, over finansielle transaktioner i referencekvartalet eller -måneden vedrørende følgende værdipapirer med en ISIN-kode:

a) værdipapirer, som de opbevarer i depot på vegne af residente investorer, som i henhold til stk. 1 ikke indberetter egne beholdninger, jf. Del 3 i bilag I

b) værdipapirer, som de opbevarer i depot på vegne af ikke-finansielle investorer, der er residente i andre medlemsstater i euroområdet, jf. Del 4 i bilag I

c) værdipapirer udstedt af enheder i euroområdet, som de opbevarer i depot på vegne af investorer, der er residente i medlemsstater uden for euroområdet og på vegne af investorer, der er residente uden for Unionen, jf. Del 5 i bilag I.

▼M1

2a. Den pågældende nationale centralbank anmoder depotforvaltere om at indberette på kvartals- eller månedsbasis, i overensstemmelse med de rapporteringsinstrukser, som den pågældende nationale centralbank har fastsat, data, værdipapir for værdipapir, og investoroplysninger over positionerne ultimo kvartalet eller ultimo måneden, og i overensstemmelse med stk. 5, over finansielle transaktioner fra referencekvartalet eller -måneden vedrørende de værdipapirer med en ISIN-kode, som de opbevarer i depot på vegne af forsikringsselskaber.

2b. Hvis de nationale centralbanker udleder de data, som skal indberettes af forsikringsselskaber i henhold til denne forordning, af data, som indsamles i henhold til direktiv 2009/138/EF, skal forsikringsselskaberne en gang om året fremsende data til den pågældende nationale centralbank på et aggregeret grundlag eller værdipapir for værdipapir over positionerne ultimo året af værdipapirer med en ISIN-kode, som er yderligere opdelt i forsikringsselskabets samlede indenlandske beholdninger og de samlede beholdninger for dets filialer i hvert enkelt EØS-land og uden for EØS i overensstemmelse med Del 8 i Bilag I. De forsikringsselskaber, der bidrager til den årlige indberetning, skal i dette tilfælde stå for mindst 95 % af forsikringsselskabernes samlede beholdninger af værdipapirer med en ISIN-kode i den pågældende medlemsstat i euroområdet.

▼B

3. De rapporterende koncerners hovedkontorer forsyner på kvartalsbasis den relevante nationale centralbank med data, værdipapir for værdipapir, over positioner ultimo kvartalet for værdipapirer med en ISIN-kode, som besiddes af koncernen, herunder af ikke-residente enheder. Sådanne data indberettes på grundlag af koncernens bruttoportefølje, uden at værdipapirer udstedt af enkelte enheder i koncernen modregnes i koncernens beholdninger.

I overensstemmelse med den relevante nationale centralbanks forskrifter indberetter de rapporterende koncerners hovedkontorer data vedrørende værdipapirbeholdninger på grundlag af en af de tre metoder, der er specificeret i Del 6 i bilag I.

▼M1

4. Rapporteringskravene i henhold til denne forordning, herunder afvigelser herfra, berører ikke de rapporteringskrav, som er fastsat i: a) forordning (EF) nr. 25/2009 (ECB/2008/32), b) forordning (EF) nr. 958/2007 (ECB/2007/8), c) forordning (EF) nr. 24/2009 (ECB/2008/30), d) forordning (EU) nr. 1374/2014 (ECB/2014/50).

▼B

5. I overensstemmelse med den relevante nationale centralbanks forskrifter indberetter de faktiske rapporteringsenheder enten a) data, værdipapir for værdipapir, over månedlige eller kvartalsvise finansielle transaktioner, og såfremt den relevante nationale centralbank anmoder herom, over andre ændringer i volumen, eller b) de statistiske oplysninger, der er nødvendige for at udlede finansielle transaktioner på grundlag af en af metoderne specificeret i Del 1 i bilag 1. Yderligere krav og retningslinjer vedrørende opgørelsen af transaktionerne er fastlagt i Del 3 i bilag II.

6. De faktiske rapporteringsenheder indberetter, såfremt den relevante nationale centralbank har instrueret dem herom, data på kvartals- eller månedsbasis over positioner ultimo kvartalet eller ultimo måneden og, i overensstemmelse med stk. 5, over statistiske oplysninger for referencekvartalet eller -måneden vedrørende beholdninger af værdipapirer uden en ISIN-kode, jf. Del 7 i bilag I. Dette stykke finder ikke anvendelse på faktiske rapporteringsenheder, som er undtaget i medfør af artikel 4.

7. Data, værdipapir for værdipapir, over positioner ultimo kvartalet eller ultimo måneden og, i overensstemmelse med stk. 5, statistiske oplysninger for referencekvartalet eller måneden, indberettes i overensstemmelse med Del 1, 2 og 4 i bilag II og med regnskabsreglerne, som angivet i artikel 5.

▼M1

8. Den relevante nationale centralbank kræver, at rapporterende koncerners hovedkontorer på kvartalsbasis indberetter de oplysninger, som kræves i henhold til Del 6 i Bilag I under markøren "udsteder er en del af den rapporterende koncern" (værdipapir for værdipapir), om værdipapirer med en ISIN-kode, som besiddes af deres koncern i overensstemmelse med artikel 3, stk. 3, og de papirer uden en ISIN-kode, som besiddes af deres koncern i overensstemmelse med artikel 3, stk. 6.

9. De nationale centralbanker kan indhente de data over forsikringsselskabers beholdninger af værdipapirer, som skal indberettes i henhold til denne forordning, fra følgende data, som indsamles inden for de i direktiv 2009/138/EF fastsatte rammer:

a) data indeholdt i kvantitative indberetningsmodeller til brug i forbindelse med tilsynsrapportering, som de kompetente nationale myndigheder fremsender til de nationale centralbanker, uanset om den nationale centralbank og den kompetente nationale myndighed er etableret hver for sig eller integreret i den samme institution, i overensstemmelse med betingelserne i de lokale samarbejdsordninger mellem de to organer, eller

b) data indeholdt i kvantitative indberetningsmodeller til brug i forbindelse med tilsynsrapportering, som rapporteringsenhederne fremsender direkte og samtidigt til en national centralbank og en kompetent national myndighed.

10. Hvis en kvantitativ indberetningsmodel til brug i forbindelse med tilsynsrapportering indeholder data, der er nødvendige for at opfylde de statistiske rapporteringskrav for forsikringsselskaber i henhold til denne forordning, skal de nationale centralbanker have adgang til hele modellen for at sikre datakvalitet.

11. Medlemsstaterne kan etablere samarbejdsordninger, der skal gøre det muligt for den pågældende kompetente nationale myndighed at foretage en centraliseret indsamling af oplysninger, som både omfatter kravene til dataindsamling i henhold til de ved direktiv 2009/138/EF fastsatte rammer og de yderligere krav til dataindsamling, som er fastsat i denne forordning, i overensstemmelse med national lovgivning og de harmoniserede referencebestemmelser som defineret af ECB.

▼B

Artikel 4

Undtagelser

1. På grundlag af den enkelte relevante nationale centralbanks skøn kan de faktiske rapporteringsenheder bevilges følgende undtagelser:

a) i medlemsstater i euroområdet, som har en samlet beholdning af værdipapirer med en ISIN-kode opgjort efter resident investor, hvis markedsværdi er mindre end eller lig med 40 milliarder EUR: i) ►M1 De nationale centralbanker kan undtage monetære finansielle institutioner, investeringsforeninger, FVC'er, forsikringsselskaber og depotforvaltere fra rapporteringskravene i artikel 3, stk. 1, såfremt det samlede bidrag pr. sektor eller delsektor af de undtagne monetære finansielle institutioner, investeringsforeninger, FVC'er, forsikringsselskaber og depotforvaltere, udtrykt i positioner, ikke udgør mere end 40 % af de nationale beholdninger hos henholdsvis de monetære finansielle institutioner, investeringsforeninger, FVC'er, forsikringsselskaber og depotforvaltere. ◄ FVC'er, som i overensstemmelse med forordning (EF) nr. 24/2009 (ECB/2008/30) ikke indberetter data værdipapir for værdipapir, har i henhold til forskrifter fra deres relevante nationale centralbanker ret til at overskride denne tærskel i de to første år efter, at de er påbegyndt rapportering i medfør af denne forordning ii) De nationale centralbanker kan undtage depotforvaltere fra rapporteringskravene i artikel 3, stk. 2, litra a), såfremt det samlede bidrag fra de undtagne depotforvaltere, udtrykt i positioner, ikke udgør mere end 40% af den samlede beholdning af opbevarede værdipapirer på nationalt plan.

b) i medlemsstater i euroområdet, som har en samlet beholdning af værdipapirer med en ISIN-kode opgjort efter resident investor, hvis markedsværdi er mere end 40 milliarder EUR: ▼M1 i) De nationale centralbanker kan undtage monetære finansielle institutioner, investeringsforeninger, FVC'er, forsikringsselskaber og depotforvaltere fra rapporteringskravene i artikel 3, stk. 1, såfremt det samlede bidrag pr. sektor eller delsektor af de undtagne monetære finansielle institutioner, investeringsforeninger, FVC'er, forsikringsselskaber og depotforvaltere, udtrykt i positioner, ikke udgør mere end 5 % af de nationale beholdninger hos henholdsvis de monetære finansielle institutioner, investeringsforeninger, FVC'er, forsikringsselskaber og depotforvaltere ▼B ii) De nationale centralbanker kan undtage depotforvaltere fra rapporteringskravene i artikel 3, stk. 2, litra a), såfremt det samlede bidrag fra de undtagne depotforvaltere, udtrykt i positioner, ikke udgør mere end 5% af den samlede beholdning af opbevarede værdipapirer på nationalt plan.

c) De nationale centralbanker skal høre ECB om anvendelsen af oplysninger til identifikation af de samlede beholdninger af værdipapirer til markedsværdi, der er nødvendige for at kunne bevilge en undtagelse i medfør af dette stykke.

▼M1

2. De nationale centralbanker kan undtage kreditinstitutter helt eller delvist fra rapporteringskravene, såfremt det samlede bidrag, udtrykt i positioner, til den samlede beholdning af værdipapirer, som kreditinstitutterne i de pågældende medlemsstater i euroområdet besidder, ikke udgør mere end 5 %. Denne tærskel kan dog hæves til 15 % i de første to år efter, at rapportering i medfør af denne forordning er påbegyndt.

▼M1

2a. De nationale centralbanker kan undtage forsikringsselskaber fra rapporteringskravene i artikel 3, stk. 1, som følger:

a) De nationale centralbanker kan undtage forsikringsselskaber på grundlag af de samlede beholdninger af værdipapirer med en ISIN-kode, som besiddes af forsikringsselskaberne, såfremt det samlede bidrag, som besiddes af de undtagne forsikringsselskaber, udtrykt i positioner, ikke udgør mere end 5 % af den samlede beholdning af værdipapirer, som forsikringsselskaberne i den pågældende medlemsstat i euroområdet besidder, eller

b) De nationale centralbanker kan undtage forsikringsselskaber på grundlag af de samlede beholdninger af værdipapirer med en ISIN-kode, som besiddes af forsikringsselskaberne, såfremt: i) det samlede bidrag, som besiddes af de undtagne forsikringsselskaber, udtrykt i positioner, ikke udgør mere end 20 % af den samlede beholdning af værdipapirer i den pågældende medlemsstat i euroområdet, og ii) dataene, som indberettes direkte af forsikringsselskaberne i overensstemmelse med artikel 3, stk. 1, og dataene, som indberettes af de depotforvaltere, som forvalter beholdningerne for de forsikringsselskaber, som ikke er underlagt direkte indberetning, sammen, værdipapir for værdipapir, dækker 95 % eller mere af forsikringsselskabernes samlede beholdninger af værdipapirer med en ISIN-kode i hver enkelt medlemsstat.

▼M1

3. De nationale centralbanker kan undtage alle pengemarkedsforeninger fra de i artikel 3, stk. 1, angivne rapporteringskrav, såfremt deres samlede beholdning af værdipapirer med en ISIN-kode udgør mindre end 2 % af de værdipapirer, der besiddes af pengemarkedsforeningerne i euroområdet.

4. De nationale centralbanker kan undtage alle FVC'er fra de i artikel 3, stk. 1, angivne rapporteringskrav, såfremt deres samlede beholdning af værdipapirer med en ISIN-kode udgør mindre end 2 % af de værdipapirer, der besiddes af FVC'erne i euroområdet.

▼B

5. De nationale centralbanker kan bevilge depotforvalterne følgende undtagelser:

a) De nationale centralbanker kan undtage depotforvaltere helt eller delvist fra de i artikel 3, stk. 2, litra a), angivne rapporteringskrav, såfremt dataene, hvortil der henvises i artikel 3, stk. 2, litra a), kan udledes fra andre statistiske eller tilsynsmæssige datakilder i overensstemmelse med de statistiske minimumsstandarder, som er specificeret i bilag III. Endvidere gælder følgende: i) I medlemsstater, for hvilke undtagelserne i stk. 1, litra a), finder anvendelse, og hvor dataene, hvortil der henvises i artikel 3, stk. 2, litra a), indberettes direkte af investorerne, skal disse data, værdipapir for værdipapir, som minimum dække 60% af den beholdning af værdipapirer, hvortil der henvises i artikel 3, stk. 2, litra a) ii) I medlemsstater, for hvilke undtagelserne i stk. 1, litra b) finder anvendelse, og hvor dataene, hvortil der henvises i artikel 3, stk. 2, litra a), indberettes direkte af investorerne, skal disse data, værdipapir for værdipapir, som minimum dække 75% af den beholdning af værdipapirer, hvortil der henvises i artikel 3, stk. 2, litra a).

b) De nationale centralbanker kan undtage depotforvaltere, som opbevarer en samlet beholdning af værdipapirer på under 10 milliarder EUR på vegne af alle ikke-residente investorer, helt eller delvist fra de i artikel 3, stk. 2, litra b) og c), angivne rapporteringskrav.

▼M1

c) De nationale centralbanker kan undtage depotforvaltere helt eller delvist fra rapporteringskravene i artikel 3, stk. 2, litra a), såfremt dataene, som indberettes direkte af forsikringsselskaberne i overensstemmelse med artikel 3, stk. 1, og dataene, som indberettes af de depotforvaltere, som forvalter beholdningerne for de forsikringsselskaber, der ikke er underlagt direkte indberetning, sammen, værdipapir for værdipapir, dækker 95 % eller mere af forsikringsselskabernes samlede beholdninger af værdipapirer med en ISIN-kode i hver enkelt medlemsstat.

▼B

6. De nationale centralbanker kan bevilge de rapporterende koncerners hovedkontorer følgende undtagelser fra rapporteringskravene i artikel 3, stk. 3:

a) I overensstemmelse med kravene i denne forordning kan de nationale centralbanker tillade rapporterende koncerners hovedkontorer at indberette statistiske oplysninger, værdipapir for værdipapir, som dækker 95% af beholdningen af de værdipapirer med en ISIN-kode, der besiddes af deres koncern, såfremt de resterende 5% af værdipapirerne, der besiddes af koncernen, ikke er udstedt af én enkelt udsteder

b) De nationale centralbanker kan anmode de rapporterende koncerners hovedkontorer om at indberette yderligere oplysninger om de værdipapirkategorier, der er undtaget fra rapportering i henhold til litra a).

▼M1

6a. De nationale centralbanker kan undtage rapporterende koncerners hovedkontor fra rapporteringskravene i artikel 3, stk. 8, såfremt de nationale centralbanker kan udlede de data, der skal indberettes af de rapporterende koncerners hovedkontor, af data, der indsamles fra andre kilder.

▼M1

7. De nationale centralbanker kan bevilge undtagelse fra rapporteringskravene i denne forordning, hvis de faktiske rapporteringsenheder indberetter de samme data i henhold til forordning (EF) nr. 25/2009 (ECB/2008/32), forordning (EF) nr. 958/2007 (ECB/2007/8), forordning (EF) nr. 24/2009 (ECB/2008/30) eller forordning (EU) nr. 1374/2014 (ECB/2014/50), eller hvis de nationale centralbanker på anden måde kan udlede de samme oplysninger i overensstemmelse med de statistiske minimumsstandarder specificeret i Bilag III.

▼B

8. Hvad angår faktiske rapporteringsenheder, som er omfattet af en af undtagelserne i stk. 1, 2, 3 eller 4, fortsætter de nationale centralbanker i overensstemmelse med kravene i artikel 3, stk. 1, med at indsamle data på årsbasis for den beholdning af værdipapirer, som de besidder eller opbevarer i depot, enten på et aggregeret grundlag eller værdipapir for værdipapir.

9. NCB'erne undersøger, at betingelserne, som angivet i stk. 1 til 7, alt efter omstændighederne, er overholdt, således at undtagelser kan gives, fornys eller, om nødvendigt, tilbagetrækkes med virkning fra begyndelsen af hvert kalenderår.

10. Den relevante nationale centralbank skal tilbagetrække enhver undtagelse bevilget til depotforvaltere i henhold til stk. 5, litra a), hvis data fra andre statistiske eller tilsynsmæssige datakilder, som opfylder de statistiske minimumsstandarder i bilag III, ikke rettidigt er blevet gjort tilgængelige for den nationale centralbank i tre på hinanden følgende rapporteringsperioder, uanset om den pågældende depotforvalter måtte kunne tilskrives fejl eller ej. Depotforvalterne skal påbegynde indberetningen af data, som anført i artikel 3, stk. 2, senest tre måneder fra den dato, hvor den relevante nationale centralbank har underrettet dem om, at undtagelsen er blevet trukket tilbage.

11. De nationale centralbanker kan pålægge de faktiske rapporteringsenheder, som har fået bevilget undtagelse i henhold til denne artikel, ad hoc-rapporteringskrav alt efter den detaljeringsgrad, som de måtte finde nødvendig. De faktiske rapporteringsenheder har pligt til at indberette de ønskede oplysninger på ad hoc-basis senest 15 arbejdsdage efter at have modtaget en anmodning herom fra den pågældende nationale centralbank.

12. De faktiske rapporteringsenheder kan vælge ikke at benytte sig af de undtagelser, som de nationale centralbanker har bevilget, og i stedet opfylde rapporteringskravene fuldt ud. Hvis en faktisk rapporteringsenhed vælger ikke at benytte sig af en undtagelse, skal den på forhånd indhente den pågældende nationale centralbanks samtykke, hvis den på et senere tidspunkt ønsker at benytte sig heraf.

Artikel 5

Regnskabsregler

1. Medmindre andet er fastsat i denne forordning, følger de faktiske rapporteringsenheder med henblik på rapportering efter denne forordning de regnskabsregler, som er fastsat i den nationale lovgivning, der gennemfører Rådets direktiv 86/635/EØF af 8. december 1986 om bankers og andre penge- og finansieringsinstitutters årsregnskaber og konsoliderede regnskaber ( 13 ), eller hvis dette ikke finder anvendelse, i andre internationale standarder, der finder anvendelse på de faktiske rapporteringsenheder.

2. Uden at berøre den nationale bogføringspraksis skal værdipapirbeholdninger indberettes til nominel værdi eller i antal andele. Som angivet i Del 4 i bilag II skal markedsværdien i visse tilfælde også indberettes.

3. Uden at berøre den nationale bogførings- og nettingpraksis skal værdipapirbeholdninger indberettes på bruttobasis til statistiske formål.

4. Værdipapirbeholdninger, som er udlånt under værdipapirudlånstransaktioner eller solgt under en genkøbsforretning, bevares bogført på den oprindelige ejers balance (og bogføres ikke på den midlertidige indehavers balance), hvis der foreligger en fast aftale om tilbageførsel af transaktionen (og ikke kun en mulighed herfor). Hvis den midlertidige indehaver sælger de modtagne værdipapirer, bogføres salget som en direkte værdipapirtransaktion og bogføres af den midlertidige indehaver som en negativ position i værdipapirporteføljen.

Artikel 6

Tidsfrister

1. De nationale centralbanker bestemmer, hvornår de senest skal modtage data fra de faktiske rapporteringsenheder for at kunne udføre de nødvendige kvalitetskontrolprocedurer og overholde fristerne i stk. 2.

2. På vegne af de faktiske rapporteringsenheder indsender de nationale centralbanker følgende til ECB:

a) Kvartalsvise data, værdipapir for værdipapir, jf. artikel 3, stk. 1, 2 og 5, ved lukketid den 70. kalenderdag efter udgangen af det kvartal, som dataene vedrører, eller

b) Månedlige data, værdipapir for værdipapir, jf. artikel 3, stk. 5, og Del 1 i bilag I, i henhold til en af mulighederne nedenfor: i) på kvartalsbasis for de tre måneder i referencekvartalet ved lukketid den 63. kalenderdag efter udgangen af det kvartal, som dataene vedrører, eller ii) på månedsbasis for hver måned i referencekvartalet ved lukketid den 63. kalenderdag efter udgangen af den måned, som dataene vedrører, eller

c) Kvartalsvise positioner, værdipapir for værdipapir, jf. artikel 3, stk. 3, ved lukketid: i) mellem 2013 og 2015: den 70. kalenderdag efter udgangen af det kvartal, som dataene vedrører, og ii) fra 2016: den 55. kalenderdag efter udgangen af det kvartal, som dataene vedrører.

3. Hvis en frist nævnt i stk. 2, falder på en TARGET2-lukkedag, forlænges fristen til den følgende TARGET2-åbningsdag, som offentliggjort på ECB's websted.

Artikel 7

Minimumsstandarder og nationale rapporteringssystemer

1. De faktiske rapporteringsenheder skal efterleve de rapporteringskrav, som de er underlagt i henhold til de i bilag II fastlagte minimumsstandarder.

2. De nationale centralbanker definerer og indfører det rapporteringssystem, der skal følges af de faktiske rapporteringsenheder i overensstemmelse med de nationale karakteristika. De nationale centralbanker bestemmer, hvorvidt depotforvalterne skal rapportere data, værdipapir for værdipapir, for den enkelte investor. De nationale centralbanker skal sikre, at rapporteringssystemerne tilvejebringer de krævede statistiske informationer, og at de gør det muligt at kontrollere, om minimumsstandarderne for overførsel, nøjagtighed og revisioner, som specificeret i bilag III, er opfyldt.

▼M1

Artikel 7a

Fusion, spaltning og reorganisering

I tilfælde af en fusion, spaltning eller reorganisering, som kan påvirke opfyldelsen af de statistiske forpligtelser, skal rapporteringsenhederne, der berøres heraf, direkte eller via den relevante nationale centralbank i overensstemmelse med samarbejdsordningen, så snart planen om at gennemføre den pågældende ændring er offentliggjort, og i god tid inden den får virkning, underrette den relevante nationale centralbank om de procedurer, der er planlagt for at opfylde de i denne forordning fastsatte statistiske rapporteringskrav.

▼B

Artikel 8

Verifikation og tvungen indsamling

De nationale centralbanker skal udøve retten til at kontrollere, med den detaljeringsgrad, som den pågældende nationale centralbank finder nødvendig, eller foretage indsamling af de oplysninger, som de faktiske rapporteringsenheder skal tilvejebringe i henhold til denne forordning, uden at det berører ECB's ret til selv at udøve denne ret. De nationale centralbanker skal navnlig udøve denne ret, når de faktiske rapporteringsenheder ikke opfylder minimumsstandarderne specificeret i bilag III.

Artikel 9

Forenklet ændringsprocedure

Under hensyntagen til Den Statistiske Komités synspunkter kan ECB's Direktion foretage tekniske ændringer af bilagene til denne forordning, forudsat at de hverken ændrer den underliggende begrebsmæssige ramme eller påvirker rapporteringsbyrden for de faktiske rapporteringsenheder. Direktionen underretter uden ugrundet ophold Styrelsesrådet om alle sådanne ændringer.

Artikel 10

Første rapportering

Første rapportering i henhold til denne forordning påbegyndes med data for referenceperioden december 2013. Første gang de nationale centralbanker foretager indberetning til ECB, skal de kun fremsende data vedrørende positioner.

▼M1

Artikel 10a

Første indberetning efter ikrafttrædelsen af forordning (EU) 2015/730 (ECB/2015/18) ( 14 )

1. Den første indberetning efter ikrafttrædelsen af forordning (EU) 2015/730 (ECB/2015/18) påbegyndes med data for referenceperioden marts 2015, medmindre andet er angivet i denne artikel.

2. Den første indberetning, som foretages af forsikringsselskaber i henhold til artikel 3, stk. 1, påbegyndes med data, der vedrører referenceperioden marts 2016.

3. Den første indberetning, som foretages af depotforvaltere i henhold til artikel 3, stk. 2a, påbegyndes med data, der vedrører referenceperioden marts 2016.

4. Den første indberetning, som foretages af forsikringsselskaber i henhold til artikel 3, stk. 2b, påbegyndes med årlige data, der vedrører referenceåret 2016.

▼B

Artikel 11

Afsluttende bestemmelse

Denne forordning træder i kraft på tyvendedagen efter dens offentliggørelse i Den Europæiske Unions Tidende.









BILAG I

STATISTISKE RAPPORTERINGSKRAV

DEL 1

Finansielle transaktioner

1. ►M1 Monetære finansielle institutioner, investeringsforeninger og depotforvaltere, som indberetter data vedrørende egne værdipapirbeholdninger eller vedrørende værdipapirer, som de opbevarer i depot på vegne af residente investorer, skal levere de statistiske oplysninger i overensstemmelse med en af følgende metoder: ◄ a) Månedlige eller kvartårlige finansielle transaktioner, værdipapir for værdipapir, på måneds- eller kvartalsbasis, og, såfremt den relevante nationale centralbank anmoder herom, andre ændringer i volumen for referencemåneden eller -kvartalet, eller b) Månedlige positioner, værdipapir for værdipapir, på måneds- eller kvartalsbasis, og, såfremt den relevante nationale centralbank anmoder herom, andre ændringer i volumen for referencemåneden eller for de tre måneder i referencekvartalet.

2. ►M1 FVC'er og forsikringsselskaber skal levere de statistiske oplysninger i overensstemmelse med en af følgende metoder: ◄ a) Kvartårlige finansielle transaktioner, værdipapir for værdipapir, på kvartalsbasis, og, såfremt den relevante nationale centralbank anmoder herom, andre ændringer i volumen for referencekvartalet, eller b) Månedlige positioner, værdipapir for værdipapir, på måneds- eller kvartalsbasis, og, såfremt den relevante nationale centralbank anmoder herom, andre ændringer i volumen for referencemåneden eller for de tre måneder i referencekvartalet, eller c) Kvartårlige positioner, værdipapir for værdipapir, på kvartalsbasis, og, såfremt den relevante nationale centralbank anmoder herom, andre ændringer i volumen for referencekvartalet.

3. Depotforvaltere, der indberetter i) værdipapirer, som de opbevarer i depot på vegne af ikke-finansielle investorer, der er residente i andre medlemsstater i euroområdet, og ii) værdipapirer udstedt af enheder i euroområdet, som de opbevarer i depot på vegne af investorer, der er residente i medlemsstater uden for euroområdet og på vegne af investorer, der er residente uden for Unionen, skal levere de statistiske oplysninger i overensstemmelse med en af metoderne angivet i stk. 2.

▼M1

DEL 2

Data vedrørende egne beholdninger af værdipapirer med en ISIN-kode opdelt efter monetære finansielle institutioner, investeringsforeninger, FVC'er, forsikringsselskaber og depotforvaltere

For hvert værdipapir, som er blevet tildelt en ISIN-kode, og som er klassificeret under værdipapirkategorierne "gældsværdipapirer" (F.3), "noterede aktier" (F.511) eller "investeringsforeningsandele eller -enheder" (F.52), indberetter de finansielle investorer, som tilhører de monetære finansielle institutioner, investeringsforeningerne, FVC'erne eller forsikringsselskaberne samt depotforvalterne, data for felterne i tabellen nedenfor for deres egne beholdninger af værdipapirer. De indberettes i henhold til følgende regler og i overensstemmelse med definitionerne i Bilag II:

a) data for felt 1 og 2 indberettes

b) data indberettes i overensstemmelse med enten i) eller ii) som følger: i) hvis monetære finansielle institutioner, investeringsforeninger, FVC'er, forsikringsselskaber og depotforvaltere indberetter data om finansielle transaktioner, værdipapir for værdipapir, indberettes data for felt 5, og såfremt den pågældende nationalbank anmoder herom, felt 6, eller ii) hvis monetære finansielle institutioner, investeringsforeninger, FVC'er, forsikringsselskaber og depotforvaltere ikke indberetter data om finansielle transaktioner, værdipapir for værdipapir, indberettes data for felt 6, såfremt den pågældende nationalbank anmoder herom.

Den relevante nationale centralbank kan kræve, at finansielle investorer, som tilhører de monetære finansielle institutioner, investeringsforeningerne, FVC'erne, forsikringsselskaberne og depotforvalterne, indberetter data for felt 1 og 3 i stedet for data i henhold til punkt a). I så fald indberettes også data for felt 5 og, såfremt den relevante nationale centralbank anmoder herom, data for felt 7, i stedet for data i henhold til punkt b).

Den pågældende nationale centralbank kan også kræve, at finansielle investorer, som tilhører de monetære finansielle institutioner, investeringsforeningerne, FVC'erne, forsikringsselskaberne og depotforvalterne, indberetter data for felt 2b, 3 og 4.







Felt Beskrivelse 1 ISIN-kode 2 Antal enheder eller aggregeret nominel værdi 2b Noteringsgrundlag 3 Markedsværdi 4 Porteføljeinvesteringer eller direkte investeringer 5 Finansielle transaktioner 6 Andre ændringer i volumen (nominel værdi) 7 Andre ændringer i volumen (markedsværdi)

▼B

DEL 3

Data vedrørende værdipapirer med en ISIN-kode, som opbevares i depot på vegne af residente ikke-finansielle investorer og andre finansielle investorer, som ikke skal indberette deres egne beholdninger af værdipapirer

Depotforvalterne indberetter data i felterne i tabellen nedenfor vedrørende hvert værdipapir, som er blevet tildelt en ISIN-kode, der er klassificeret under værdipapirkategorierne "gældsværdipapirer" (F.3), "noterede aktier" (F.511) eller "investeringsforeningsandele eller -enheder" (F.52), og som depotforvalterne opbevarer i depot på vegne af residente ikke-finansielle investorer og andre finansielle investorer, som ikke skal indberette deres egne beholdninger af værdipapirer. De indberetter data i overensstemmelse med følgende regler og med definitionerne i bilag II:

a) Data vedrørende felt 1, 2 og 3 indberettes

b) Data indberettes i overensstemmelse med enten i) eller ii), som følger: i) hvis depotforvalterne indberetter finansielle transaktioner, værdipapir for værdipapir, indberettes data vedrørende felt 6 og, såfremt den relevante nationale centralbank anmoder herom, vedrørende felt 7, eller ii) hvis depotforvalterne ikke indberetter finansielle transaktioner, værdipapir for værdipapir, indberettes data vedrørende felt 7, såfremt den relevante nationale centralbank anmoder herom.

Den relevante nationale centralbank kan kræve, at depotforvalterne indberetter data for felt 1, 3 og 4 i stedet for data i henhold til litra a). I så fald indberettes også data vedrørende felt 6 og, såfremt den relevante nationale centralbank anmoder herom, data vedrørende felt 8, i stedet for data i henhold til litra b).

Den relevante nationale centralbank kan også kræve, at depotforvaltere indberetter data for felt 2b, 4 og 5.

▼M1

Depotforvaltere, som indberetter beholdninger for forsikringsselskaber i henhold til artikel 3, stk. 2a, skal også indberette data for felt 9 eller felt 10.

▼M1







Felt Beskrivelse 1 ISIN-kode 2 Antal enheder eller aggregeret nominel værdi 2b Noteringsgrundlag 3 Den sektor, som indehaveren tilhører: — Forsikringsselskaber (S.128) — Pensionskasser (S.129) — Andre finansielle formidlere (S.125), undtagen financial vehicle corporations, der deltager i securitisationstransaktioner, finansielle hjælpeenheder (S.126), koncerntilknyttede finansielle institutioner og pengeudlånere (S.127) — Financial vehicle corporations, der deltager i securitisationstransaktioner (en underopdeling af S.125) — Ikke-finansielle selskaber (S.11) — Offentlig forvaltning og service (S.13) (1) — Husholdninger og nonprofit-institutioner rettet mod husholdninger (S.14+S.15) (2) 4 Markedsværdi 5 Porteføljeinvesteringer eller direkte investeringer 6 Finansielle transaktioner 7 Andre ændringer i volumen (nominel værdi) 8 Andre ændringer i volumen (markedsværdi) 9 Besiddende institution 10 Besiddende institution er underlagt direkte indberetning (1) Hvis oplysningerne er tilgængelige, indberettes delsektorerne "offentlig forvaltning og service" (S.1311), "offentlig forvaltning og service på delstatsniveau" (S.1312), "kommunal forvaltning og service" (S.1313) og "sociale kasser og fonde" (S.1314) separat. (2) Den relevante nationale centralbank kan kræve, at de faktiske rapporteringsenheder indberetter delsektorerne "husholdninger" (S.14) og "nonprofit-institutioner rettet mod husholdninger" (S.15) separat.

▼B

DEL 4

Data vedrørende værdipapirer med en ISIN-kode, som opbevares i depot på vegne af ikke-finansielle investorer, der er residente i andre medlemsstater i euroområdet

Depotforvalterne indberetter data i felterne i tabellen nedenfor vedrørende hvert værdipapir, som er blevet tildelt en ISIN-kode, der er klassificeret under værdipapirkategorierne "gældsværdipapirer" (F.3), "noterede aktier" (F.511) eller "investeringsforeningsandele eller -enheder" (F.52), og som depotforvalterne opbevarer i depot på vegne af ikke-finansielle investorer, der er residente i andre medlemsstater i euroområdet. De indberetter data i overensstemmelse med følgende regler og med definitionerne i bilag II:

a) Data vedrørende felt 1, 2, 3 og 4 indberettes

b) Data vedrørende felt 7 indberettes, såfremt den relevante nationale centralbank anmoder herom.

Den relevante nationale centralbank kan kræve, at depotforvalterne indberetter data for felt 1, 3, 4 og 5 i stedet for data i henhold til litra a). I så fald indberettes data også vedrørende felt 8, hvis den relevante nationale centralbank anmoder herom, i stedet for data i henhold til litra b).

Den relevante nationale centralbank kan også kræve, at depotforvalterne indberetter data for felt 2b, 5, 6 og 9.







Felt Beskrivelse 1 ISIN-kode 2 Antal enheder eller aggregeret nominel værdi 2b. Noteringsgrundlag 3 Den sektor, som indehaveren tilhører: — Husholdninger (S.14 ) — Andre ikke-finansielle investorer, ekskl. husholdninger 4 Det land, som indehaveren tilhører 5 Markedsværdi 6 Porteføljeinvesteringer eller direkte investeringer 7 Andre ændringer i volumen (nominel værdi) 8 Andre ændringer i volumen (markedsværdi) 9 Finansielle transaktioner

DEL 5

Data vedrørende værdipapirer med en ISIN-kode udstedt af residenter i euroområdet, som opbevares i depot på vegne af investorer, der er residente i medlemsstater uden for euroområdet eller uden for Unionen

Depotforvalterne indberetter data i felterne i tabellen nedenfor vedrørende hvert værdipapir udstedt af residenter i euroområdet, som er blevet tildelt en ISIN-kode, der er klassificeret under værdipapirkategorierne "gældsværdipapirer" (F.3), "noterede aktier" (F.511) eller "investeringsforeningsandele eller -enheder" (F.52), og som depotforvalterne opbevarer i depot på vegne af investorer, der er residente i medlemsstater uden for euroområdet eller uden for Unionen. De indberetter data i overensstemmelse med følgende regler og med definitionerne i bilag II:

a) Data vedrørende felt 1, 2, 3 og 4 indberettes

b) Data vedrørende felt 7 indberettes, såfremt den relevante nationale centralbank anmoder herom.

Den relevante nationale centralbank kan kræve, at depotforvalterne indberetter data vedrørende felt 1, 3, 4 og 5 i stedet for data i henhold til litra a). I så fald indberettes også data vedrørende felt 8, såfremt den relevante nationale centralbank anmoder herom, i stedet for i henhold til litra b).

Den relevante nationale centralbank kan også kræve, at depotforvalterne indberetter data for felt 2b, 5, 6 og 9.







Felt Beskrivelse 1 ISIN-kode 2 Antal enheder eller aggregeret nominel værdi 2b. Noteringsgrundlag 3 Den sektor, som indehaveren tilhører (1): — Offentlig forvaltning og centralbank — Andre investorer, ekskl. offentlig forvaltning og centralbank 4 Det land, som indehaveren tilhører 5 Markedsværdi 6 Porteføljeinvesteringer eller direkte investeringer 7 Andre ændringer i volumen (nominel værdi) 8 Andre ændringer i volumen (markedsværdi) 9 Finansielle transaktioner (1) I dette tilfælde gælder sektorklassifikationen i Nationalregnskabssystemet 1993, da ENS ikke finder anvendelse.

DEL 6

Data vedrørende beholdninger af værdipapirer med en ISIN-kode opdelt efter de rapporterende koncerner

De rapporterende koncerners hovedkontorer tilvejebringer statistisk information i overensstemmelse med en af følgende metoder:

a) Værdipapirbeholdninger for koncernen som helhed, eller

b) Værdipapirbeholdninger opdelt efter enheder i koncernen, som er residente i landet, hvor hovedkontoret er beliggende, separat fra værdibeholdninger for enheder i koncernen, som ikke er residente i landet, hvor hovedkontoret er beliggende, eller

c) Værdipapirbeholdninger separat for hver af koncernens enheder.

De rapporterende koncerners hovedkontorer indberetter data i felterne i tabellen nedenfor vedrørende hvert værdipapir, som er blevet tildelt en ISIN-kode, der er klassificeret under værdipapirkategorierne "gældsværdipapirer" (F.3), "noterede aktier" (F.511) eller "investeringsforeningsandele eller -enheder" (F.52), og som besiddes af koncernen. De indberetter data i overensstemmelse med følgende regler og med definitionerne i bilag II:

a) Data vedrørende felt 1 og 2 indberettes

b) Data i henhold til litra a) indberettes i overensstemmelse med en af følgende muligheder: i) aggregeret for hele koncernen, eller ii) separat for koncernens residente og ikke-residente enheder. I så fald indberettes også data vedrørende felt 4, eller iii) separat for hver af koncernens enheder. I så fald indberettes også data vedrørende felt 5.

▼M1

Den relevante nationale centralbank kan også kræve, at de rapporterende koncerners hovedkontor indberetter data for felt 2b, 3 og 6.







Felt Beskrivelse Alternative indberetningsmuligheder 1 ISIN-kode i) Koncernniveau ii) Residente og ikke-residente enheder identificeret separat iii) Efter enhed 2 Antal enheder eller aggregeret nominel værdi 2b Noteringsgrundlag 3 Markedsværdi 4 Residente enheder/ikke-residente enheder 5 Koncernenhed 6 Udsteder er en del af den rapporterende koncern

▼B

DEL 7

Data vedrørende beholdninger af værdipapirer uden en ISIN-kode

▼M1

For hvert værdipapir, som ikke er blevet tildelt en ISIN-kode, og som er klassificeret under værdipapirkategorierne "kortfristede gældsværdipapirer" (F.31), "langfristede gældsværdipapirer" (F.32), "noterede aktier" (F.511) eller "investeringsforeningsandele eller -enheder" (F.52), kan data for felterne i tabellen nedenfor indberettes af finansielle investorer, som tilhører de monetære finansielle institutioner, investeringsforeningerne, FVC'erne eller forsikringsselskaberne samt af depotforvalterne. De indberetter data i henhold til følgende regler og i overensstemmelse med definitionerne i Bilag II:

▼B

a) For investorer, der indberetter data vedrørende deres værdipapirbeholdninger, kan kvartårlige eller månedlige data indberettes som følger: ▼M1 i) data for felt 1 til 4 (data for felt 5 i stedet for felt 2 og 4 kan indberettes), for felt 6, 7 og 9 til 15, og enten for felt 16 eller for felt 17 og 18, for referencekvartalet eller -måneden, værdipapir for værdipapir, ved anvendelse af et identifikationsnummer som f.eks. CUSIP, SEDOL, et identifikationsnummer fra en national centralbank, eller lign., eller ii) aggregerede data for felt 2 til 4 (data for felt 5 i stedet for felt 2 og 4 kan indberettes), for felt 6, 7 og 9 til 15, og enten for felt 16 eller for felt 17 og 18, for referencekvartalet eller -måneden.

b) Depotforvaltere, som indberetter data vedrørende værdipapirer, som de opbevarer i depot på vegne af residente finansielle investorer, som ikke har pligt til at indberette deres beholdninger af værdipapirer, og på vegne af ikke-finansielle investorer, kan indberette data på kvartals- eller månedsbasis som følger: i) data for felt 1 til 4 (data for felt 5 i stedet for felt 2 og 4 kan indberettes), for felt 6 og 8 til 15, og enten for felt 16 eller for felt 17 og 18, for referencekvartalet eller -måneden, værdipapir for værdipapir, ved anvendelse af et identifikationsnummer som f.eks. CUSIP, SEDOL, et identifikationsnummer fra en national centralbank, eller lign., eller ii) aggregerede data for felt 2 til 4 (data for felt 5 i stedet for felt 2 og 4 kan indberettes), for felt 6 og 8 til 15, og enten for felt 16 eller for felt 17 og 18, for referencekvartalet eller -måneden. Depotforvaltere, som indberetter beholdninger for forsikringsselskaber i henhold til artikel 3, stk. 2a, skal også indberette data for felt 22 eller felt 23.

▼M1

c) Rapporterende koncerners hovedkontor, som indberetter data vedrørende værdipapirer, der besiddes af deres koncern, herunder ikke-residente enheder, kan indberette kvartalsvise data som følger: i) data for felt 1 til 4 (data for felt 5 i stedet for felt 2 og 4 kan indberettes), og for felt 6 og 9 til 15 for referencekvartalet, værdipapir for værdipapir, ved anvendelse af et identifikationsnummer som f.eks. CUSIP, SEDOL, et identifikationsnummer fra en national centralbank, eller lign., eller ii) aggregerede data for felt 2 til 4 (data for felt 5 i stedet for felt 2 og 4 kan indberettes), og for felt 6 og 9 til 15 for referencekvartalet. Data i henhold til i) og ii) indberettes i overensstemmelse med en af følgende muligheder: i) aggregeret for hele koncernen, eller ii) separat for koncernens residente og ikke-residente enheder. I så fald indberettes også data for felt 19, eller iii) separat for hver enkelt enhed i koncernen. I så fald indberettes også data for felt 20. Den relevante nationale centralbank kan også kræve, at de rapporterende koncerners hovedkontor også indberetter data for felt 21.

▼M1







Felt Beskrivelse 1 Kode til identifikation af værdipapirer (identifikationsnummer fra en national centralbank, CUSIP, SEDOL, andet) 2 Antal enheder eller aggregeret nominel værdi (1) 3 Noteringsgrundlag 4 Kursværdi 5 Markedsværdi 6 Instrument: — Kortfristede gældsværdipapirer (F.31) — Langfristede gældsværdipapirer (F.32) — Noterede aktier (F.511) — Investeringsforeningsandele eller -enheder (F.52) 7 Sektor eller delsektor for investorer, der indberetter data for egne værdipapirbeholdninger: — Centralbank (S.121) — Pengeinstitutter, undtagen centralbanker (S.122) — Pengemarkedsforeninger (S.123) — Investeringsforeninger, undtagen pengemarkedsforeninger (S.124) — Financial vehicle corporations, der deltager i securitisationstransaktioner (en underopdeling af S.125) — Forsikringsselskaber (S.128) 8 Sektor eller delsektor for investorer, som indberettes af depotforvalterne: — Andre finansielle selskaber, undtagen monetære finansielle institutioner, investeringsforeninger, financial vehicle corporations, der deltager i securitisationstransaktioner, forsikringsselskaber og pensionskasser (S.125+S.126+S.127) — Forsikringsselskaber (S.128) — Pensionskasser (S.129) — Ikke-finansielle selskaber (S.11) — Offentlig forvaltning og service (S.13) (2) — Husholdninger og nonprofit-institutioner rettet mod husholdninger (S.14+S.15) (3) 9 Sektor eller delsektor som udstederen tilhører: — Centralbank (S.121) — Pengeinstitutter, undtagen centralbanker (S.122) — Pengemarkedsforeninger (S.123) — Investeringsforeninger, undtagen pengemarkedsforeninger (S.124) — Andre finansielle selskaber, undtagen monetære finansielle institutioner, investeringsforeninger, financial vehicle corporations, der deltager i securitisationstransaktioner, forsikringsselskaber og pensionskasser (S.125+S.126+S.127) — Financial vehicle corporations, der deltager i securitisationstransaktioner (en underopdeling af S.125) — Forsikringsselskaber og pensionskasser (S.128+S.129) (4) — Ikke-finansielle selskaber (S.11) — Offentlig forvaltning og service (S.13) — Husholdninger og nonprofit-institutioner rettet mod husholdninger (S.14+S.15) (5) 10 Porteføljeinvesteringer eller direkte investeringer 11 Investorer opdelt efter land 12 Udstedere opdelt efter land 13 Værdipapirets denomineringsvaluta 14 Udstedelsesdato 15 Indfrielsesdato 16 Finansielle transaktioner 17 Justeringer for omvurderinger 18 Andre ændringer i volumen 19 Residente enheder/ikke-residente enheder 20 Koncernenhed 21 Udsteder er en del af den rapporterende koncern 22 Besiddende institution 23 Besiddende institution er underlagt direkte indberetning (1) For aggregerede data: antal enheder eller aggregeret nominel værdi med samme kursværdi (jf. felt 4). (2) Hvis oplysningerne er tilgængelige, indberettes delsektorerne »offentlig forvaltning og service« (S.1311), »offentlig forvaltning og service på delstatsniveau« (S.1312), »kommunal forvaltning og service« (S.1313) og »sociale kasser og fonde« (S.1314) separat. (3) Hvis oplysningerne er tilgængelige, indberettes delsektorerne »husholdninger« (S.14) og »nonprofit-institutioner rettet mod husholdninger« (S.15) separat. (4) Hvis oplysningerne er tilgængelige, indberettes sektorerne »forsikringsselskaber« (S.128) og »pensionskasser« (S.129) separat. (5) Den relevante nationale centralbank kan kræve, at de faktiske rapporteringsenheder indberetter delsektorerne »husholdninger« (S.14) og »nonprofit-institutioner rettet mod husholdninger« (S.15) separat.

▼M1

DEL 8

Forsikringsselskabers årlige indberetning af egne beholdninger af værdipapirer med en ISIN-kode

For hvert værdipapir, som er blevet tildelt en ISIN-kode, og som er klassificeret under værdipapirkategorierne »gældsværdipapirer« (F.3), »noterede aktier« (F.511) eller »investeringsforeningsandele eller -enheder« (F.52), indberetter forsikringsselskaberne på årsbasis data for felterne i tabellen nedenfor for deres egne beholdninger af værdipapirer. De indberettes i henhold til følgende regler og i overensstemmelse med definitionerne i Bilag II:

a) hvis forsikringsselskaberne indberetter data værdipapir for værdipapir, indberettes data for felt 1, 2 og 4

b) den relevante nationale centralbank kan kræve, at finansielle investorer, som tilhører sektoren forsikringsselskaber, også skal indberette data for felt 2b og 3.

c) hvis forsikringsselskaberne indberetter aggregerede data, indberettes data for felt 3 og 4 til 8.







Felt Beskrivelse 1 ISIN-kode 2 Antal enheder eller aggregeret nominel værdi 2b Noteringsgrundlag 3 Markedsværdi 4 Geografisk opdeling efter indehaver (individuelle EØS-lande, ikke-EØS-lande) 5 Instrument: — Kortfristede gældsværdipapirer (F.31) — Langfristede gældsværdipapirer (F.32) — Noterede aktier (F.511) — Investeringsforeningsandele eller -enheder (F.52) 6 Sektor eller delsektor som udstederen tilhører: — Centralbank (S.121) — Pengeinstitutter, undtagen centralbanker (S.122) — Pengemarkedsforeninger (S.123) — Investeringsforeninger, undtagen pengemarkedsforeninger (S.124) — Andre finansielle selskaber, undtagen monetære finansielle institutioner, investeringsforeninger, financial vehicle corporations, der deltager i securitisationstransaktioner, forsikringsselskaber og pensionskasser (S.125+S.126+S.127) — Financial vehicle corporations, der deltager i securitisationstransaktioner (en underopdeling af S.125) — Forsikringsselskaber og pensionskasser (S.128+S.129) (1) — Ikke-finansielle selskaber (S.11) — Offentlig forvaltning og service (S.13) — Husholdninger og nonprofit-institutioner rettet mod husholdninger (S.14+S.15) (2) 7 Udstedere opdelt efter land 8 Værdipapirets denomineringsvaluta (1) Hvis oplysningerne er tilgængelige, indberettes sektorerne »forsikringsselskaber« (S.128) og »pensionskasser« (S.129) separat. (2) Den relevante nationale centralbank kan kræve, at de faktiske rapporteringsenheder indberetter delsektorerne »husholdninger« (S.14) og »nonprofit-institutioner rettet mod husholdninger« (S.15) separat.

▼B









BILAG II

DEFINITIONER

DEL 1

Definitioner af instrumentkategorier

Denne tabel indeholder en detaljeret beskrivelse af de instrumentkategorier, som de nationale centralbanker skal omsætte til kategorier, der finder anvendelse på nationalt plan, i overensstemmelse med denne forordning.

▼M1







Kategori Beskrivelse af hovedtrækkene 1. Gældsværdipapirer (F.3) Gældsværdipapirer er omsættelige finansielle instrumenter, der tjener som gældsbeviser. Gældsværdipapirer er kendetegnet ved: a) en udstedelsesdato, som er den dato, på hvilken gældsværdipapiret er udstedt b) en udstedelseskurs, til hvilken investorer køber gældsværdipapirerne ved udstedelsen c) en indfrielses- eller udløbsdato, på hvilken den kontraktligt fastsatte endelige tilbagebetaling af hovedstolen skal ske d) en indfrielseskurs eller pålydende værdi, som er det beløb, udstederen skal betale til ejeren på udløbsdatoen e) en oprindelig løbetid, som er perioden fra udstedelsesdatoen til den kontraktligt fastsatte dato for endelig tilbagebetaling f) en restløbetid, som er perioden fra referencedatoen til den kontraktligt fastsatte dato for endelig tilbagebetaling g) en pålydende rente, som udstederen betaler til ejerne af gældsværdipapirerne, og som kan være fast i hele gældsværdipapirets løbetid eller ændre sig i takt med inflation, renter eller aktivpriser. Nulkuponværdipapirer har ingen pålydende rente h) rentebetalingsdatoer, på hvilke udstederen betaler den pålydende rente til ejerne af værdipapirerne i) udstedelseskursen, indfrielseskursen og den pålydende rente kan udtrykkes (eller afregnes) i national eller udenlandsk valuta. Gældsværdipapirernes kreditrating, der er en vurdering af individuelle værdipapirudstedelsers kreditkvalitet, tildeles af godkendte bureauer på grundlag af ratingkategorier. Hvad angår punkt c), kan udløbsdatoen falde sammen med konverteringen af et gældsværdipapir til en aktie. Her forstås ved konvertering, at ejeren kan ombytte et gældsværdipapir til almindelig egenkapital i udstederens selskab. At værdipapiret er ombytteligt betyder, at ejeren kan ombytte gældsværdipapiret til aktier i et andet selskab end udstederens. Uamortisable værdipapirer, dvs. værdipapirer, for hvilke der ikke er fastsat nogen udløbsdato, klassificeres som gældsværdipapirer. 1a. Kortfristede gældsværdipapirer (F.31) Gældsværdipapirer, hvis oprindelige løbetid er et år eller derunder, og gældsværdipapirer, som tilbagebetales på kreditors anfordring. 1b. Langfristede gældsværdipapirer (F.32) Gældsværdipapirer, hvis oprindelige løbetid er længere end et år, eller som ikke har en angivet løbetid. 2. Ejerandele (F.51) Ejerandele er finansielle aktiver, som er fordringer på restværdien af et selskab, når alle andre fordringer er blevet indfriet. Ejendomsret til kapital i juridiske enheder er sædvanligvis baseret på aktier, aktiecertifikater (depository receipts), kapitalinteresser eller lignende. Ejerandele underopdeles som følger: noterede aktier (F.11), unoterede aktier (F.512) og andre ejerandelsbeviser (F.519). 2a. Noterede aktier (F.511) Noterede aktier er ejerandelsinstrumenter, som er noteret på en børs. Det kan være på en anerkendt fondsbørs eller en anden form for sekundært marked. Når aktier er noteret på en børs, vil markedsprisen som regel let kunne fastslås. 3. Investeringsforeningsandele eller -enheder (F.52) Investeringsforeningsandele er andele i en investeringsforening, hvis foreningen har en selskabsstruktur. Disse betegnes »enheder«, hvis foreningen er en trust. Investeringsforeninger er kollektive investeringsforetagender, igennem hvilke investormidler samles i en pulje med henblik på investering i finansielle og/eller ikke-finansielle aktiver. Investeringsforeningsandele underopdeles i andele eller enheder i: pengemarkedsforeninger (MMF) (F.521), og investeringsforeninger, undtagen pengemarkedsforeninger (F.522).

▼B

DEL 2

Definitioner af sektorer

Denne tabel indeholder en detaljeret beskrivelse af de kategorier af sektorer, som de nationale centralbanker skal omsætte til kategorier, der finder anvendelse på nationalt plan, i overensstemmelse med denne forordning.

▼M1







Sektor Definition: 1. Ikke-finansielle selskaber (S.11) Sektoren ikke-finansielle selskaber (S.11) består af institutionelle enheder med status af selvstændige juridiske enheder og markedsproducenter, hvis hovedaktivitet er produktion af varer og ikke-finansielle tjenester. Denne sektor omfatter også ikke-finansielle kvasiselskaber. 2. Centralbanken (S.121) Delsektoren centralbanken (S.121) består af alle finansielle selskaber og kvasiselskaber, hvis hovedfunktion består i at udstede penge, opretholde den indenlandske og udenlandske værdi af den nationale valuta samt at opbevare alle landets internationale reserver eller en del heraf. 3. Pengeinstitutter, undtagen centralbanker (S.122) Delsektoren pengeinstitutter, undtagen centralbanken (S.122) omfatter alle finansielle selskaber og kvasiselskaber — med undtagelse af enheder klassificeret under delsektorerne centralbanken og pengemarkedsforeninger — der hovedsagelig beskæftiger sig med finansiel formidling, og hvis aktiviteter består i at modtage indskud og/eller nære substitutter for indskud fra institutionelle enheder, dvs. ikke kun fra MFI'er, og i for egen regning at yde lån og/eller foretage investeringer i værdipapirer. 4. Pengemarkedsforeninger (S.123) Delsektoren pengemarkedsforeninger (S.123) består af alle finansielle selskaber og kvasiselskaber — med undtagelse af enheder klassificeret under delsektorerne centralbanken og penge- og finansieringsinstitutter — der hovedsagelig beskæftiger sig med finansiel formidling. Deres aktiviteter består i at udstede investeringsandele eller -enheder i pengemarkedsforeninger som nære substitutter for indskud fra institutionelle enheder og i for egen regning at foretage investeringer hovedsagelig i andele/enheder i pengemarkedsforeninger, kortfristede gældsværdipapirer og/eller indskud. Investeringsforeninger omfatter investeringsselskaber og andre former for kollektiv investering, hvis andele eller enheder anses for nære substitutter for indskud. 5. Investeringsforeninger, undtagen pengemarkedsforeninger (S.124) Delsektoren investeringsforeninger, undtagen pengemarkedsforeninger (S.124) omfatter alle kollektive investeringsordninger — med undtagelse af enheder klassificeret under delsektoren pengemarkedsforeninger — der hovedsagelig beskæftiger sig med finansiel formidling. Deres aktiviteter består i at udstede andele eller enheder i investeringsforeninger, som ikke er nære substitutter for indskud, og i for egen regning at foretage investeringer hovedsagelig i andre finansielle aktiver end kortfristede finansielle aktiver og i ikke-finansielle aktiver (sædvanligvis fast ejendom). Investeringsforeninger, undtagen pengemarkedsforeninger, omfatter investeringsselskaber og andre former for kollektiv investering, hvis andele eller enheder ikke anses for at være nære substitutter for indskud. 6. Andre finansielle formidlere undtagen forsikringsselskaber og pensionskasser (S.125) Delsektoren andre finansielle formidlere, undtagen forsikringsselskaber og pensionskasser (S.125), omfatter alle finansielle selskaber og kvasiselskaber, der hovedsagelig beskæftiger sig med finansiel formidling ved at indgå forpligtelser, undtagen i form af penge, indskud eller andele i investeringsforeninger eller i tilknytning til forsikrings- og pensionsordninger og ordninger med standardiserede garantier fra institutionelle enheder. 7. Financial vehicle corporations, der beskæftiger sig med securitisationstransaktioner (FVC'er) FVC'er er foretagender, der udfører securitisationstransaktioner. FVC'er, der opfylder kriterierne for en institutionel enhed, klassificeres i S.125. I modsat fald behandles de som en integreret del af moderselskabet. 8. Finansielle hjælpeenheder (S.126) Delsektoren finansielle hjælpeenheder (S.126) består af alle finansielle selskaber og kvasiselskaber, der hovedsagelig udfører aktiviteter, der er nært knyttet til finansiel formidling, men som ikke selv er finansielle formidlere. 9. Koncerntilknyttede finansielle institutioner og pengeudlånere (S.127) Delsektoren koncerntilknyttede finansielle institutioner og pengeudlånere (S.127) omfatter alle finansielle selskaber og kvasiselskaber, som hverken beskæftiger sig med finansiel formidling eller yder finansielle hjælpetjenester, og hvor hovedparten af deres aktiver eller passiver ikke er genstand for transaktioner på frie markeder. 10. Forsikringsselskaber (S.128) Delsektoren forsikringsselskaber (S.128) består af alle finansielle selskaber og kvasiselskaber, der hovedsagelig beskæftiger sig med finansiel formidling som følge af sammenlægning af risici i puljer, hovedsagelig i form af direkte forsikring eller genforsikring. 11. Pensionskasser (S.129) Delsektoren pensionskasser (S.129) består af alle finansielle selskaber og kvasiselskaber, der hovedsagelig beskæftiger sig med finansiel formidling som følge af sammenlægning af sociale risici og de forsikrede personers behov (socialforsikring) i puljer. Pensionskasser udbetaler i deres egenskab af socialforsikringsordninger pensionsindkomst og ofte ydelser ved død og invaliditet. 12. Offentlig forvaltning og service (S.13) Sektoren offentlig forvaltning og service (S.13) består af institutionelle enheder, som er ikke-markedsproducenter, hvis produktion er bestemt for individuelt og kollektivt forbrug og finansieret af obligatoriske betalinger foretaget af enheder, som henhører under andre sektorer, og institutionelle enheder, der hovedsagelig beskæftiger sig med omfordeling af nationalindkomsten og -formuen. Sektoren offentlig forvaltning og service opdeles i fire delsektorer: statslig forvaltning og service (S.1311), offentlig forvaltning og service på delstatsniveau (S.1312), kommunal forvaltning og service (S.1313) og sociale kasser og fonde (S.1314). 13. Husholdninger (S.14 ) Sektoren husholdninger (S.14) omfatter enkeltpersoner eller grupper af enkeltpersoner både i deres egenskab af forbrugere og i deres egenskab af erhvervsdrivende, som producerer markedsmæssige varer og ikke-finansielle og finansielle tjenester (markedsproducenter), forudsat at produktionen af varer og tjenester ikke udøves af selvstændige enheder med status af kvasiselskaber. Sektoren omfatter ligeledes enkeltpersoner eller grupper af enkeltpersoner i deres egenskab af producenter af varer og ikke-finansielle tjenester udelukkende til eget brug. 14. Nonprofit-institutioner rettet mod husholdninger (S.15) Sektoren nonprofit-institutioner rettet mod husholdninger (S.15) omfatter nonprofit-institutioner, der er selvstændige juridiske enheder, som leverer varer og tjenester til husholdninger, og som er private ikke-markedsproducenter. Deres vigtigste tilgange stammer fra frivillige bidrag i form af penge eller naturalier fra husholdninger i deres egenskab af forbrugere, fra betalinger fra den offentlige forvaltning og service samt fra formueindkomst.

▼B

DEL 3

Definitioner af finansielle transaktioner

1. De faktiske rapporteringsenheder indberetter transaktionsdata som fastlagt i artikel 3, stk. 5.

2. Finansielle transaktioner er transaktioner i finansielle aktiver og passiver mellem residente institutionelle enheder, og mellem disse og ikke-residente institutionelle enheder. En finansiel transaktion mellem institutionelle enheder er en samtidig oprettelse eller opløsning af et finansielt aktiv og det modsvarende passiv, eller en overdragelse af ejendomsretten til et finansielt aktiv eller en overtagelse af en gældsforpligtelse. Påløbne renter, som endnu ikke er betalt, registreres som en finansiel transaktion, hvor renten er reinvesteret i det pågældende finansielle instrument. Finansielle transaktioner registreres til transaktionsværdien, dvs. den værdi i national valuta, hvortil de pågældende finansielle aktiver og/eller passiver oprettes, opløses, overtages eller udveksles mellem institutionelle enheder. Transaktionsværdien omfatter påløbne renter, men ikke gebyrer, provisioner, kommissioner eller lignende betalinger for tjenester ydet i forbindelse med transaktionen. Skatter medregnes heller ikke. Værdiændringer er ikke finansielle transaktioner. Navnlig omfatter finansielle transaktioner annullering af gæld som følge af gensidig aftale mellem debitor og kreditor (gældsannullering eller gældseftergivelse).

3. Finansielle transaktioner opgøres som forskellen mellem værdipapirpositioner (herunder påløbne renter) på rapporteringsdatoerne ultimo perioden, hvorfra virkningen af ændringer, som skyldes påvirkning fra "revalueringsreguleringer" (på grund af pris- og valutakursændringer) og "andre ændringer i volumen" er fjernet.

4. Revalueringer på grund af pris- og valutakursændringer angår udsving i værdiansættelsen af værdipapirer, som enten skyldes ændringer i kursen på værdipapirerne og/eller valutakursændringer, der påvirker værdierne udtrykt i euro af værdipapirer denomineret i fremmed valuta. Da disse ændringer udtrykker kapitalgevinster eller tab og ikke skyldes finansielle transaktioner, er det nødvendigt at fjerne disse påvirkninger fra transaktionsdataene. ▼M1 — Værdireguleringer for omvurderinger omfatter de ændringer, der indtræffer i referenceperioden i værdien af positioner ultimo perioden på grund af ændringer i den referenceværdi, til hvilken de er bogført, dvs. kapitalgevinster/-tab. De omfatter også ændringer i finansielle fordringer som følge af nedskrivninger, der afspejler den faktiske markedsværdi af omsættelige finansielle fordringer. ▼B — Valutakursrevalueringer henviser til bevægelser i valutakursen over for euroen, der indtræffer mellem rapporteringsdatoer ultimo perioden, og som bevirker ændringer i værdien af værdipapirer i fremmed valuta, når de udtrykkes i euro.

▼M1

5. Andre ændringer i volumen omfatter de ændringer i volumen af aktiver, som opstår fra investors side, og som skyldes en af følgende: a) en ændring i den statistiske dækning af populationen (f.eks. omklassifikation eller omstrukturering af institutionelle enheder ( 15 ), b) omklassifikation af aktiver, c) rapporteringsfejl, der er blevet korrigeret i data, der kun er blevet indberettet i et begrænset tidsrum, d) kreditorers af- eller nedskrivning af uerholdelige fordringer, hvor disse er i form af værdipapirer, e) ændringer i investors residens.

▼B

DEL 4

Definitioner af værdipapir for værdipapir-attributter







Felt Beskrivelse Identifikationsnummer for værdipapirer En kode, som entydigt identificerer et værdipapir. En ISIN-kode, hvis værdipapiret er blevet tildelt en sådan kode, eller et andet værdipapiridentifikationsnummer Positioner til nominel værdi (i nominel valuta eller euro eller positioner i antal andele eller enheder) Antal enheder af et værdipapir eller aggregeret nominelt beløb i tilfælde af, at værdipapiret handles i beløb snarere end i enheder, ekskl. påløbne renter Positioner til markedsværdi Beløbet af et værdipapir opbevaret til markedspris i euro. De nationale centralbanker skal i princippet kræve, at påløbne renter enten indberettes under denne position eller separat. De nationale centralbanker kan dog efter eget skøn kræve data, ekskl. påløbne renter Andre ændringer i volumen (nominel værdi) Andre ændringer i det opbevarede værdipapirs volumen, til nominel værdi i nominel valuta/enhed eller euro Andre ændringer i volumen (markedsværdi) Andre ændringer i det opbevarede værdipapirs volumen, til markedsværdi i euro Finansielle transaktioner Samlede køb minus salg for et værdipapir, bogført til transaktionsværdien i euro Porteføljeinvesteringer eller direkte investeringer Investeringens funktionsmåde i henhold til klassificeringen i statistikker over betalingsbalancen (1) Kursværdi Værdipapirets kurs ved udgangen af referenceperioden Noteringsgrundlag Angiver, hvorvidt værdipapiret er noteret i procent eller enheder Revalueringsreguleringer Pris- og valutakursændringer, som anført i Del 3 Værdipapirets denomineringsvaluta Den Internationale Standardiseringskode (International Standards Organisation code) eller lignende for den valuta, der er anvendt til at udtrykke kurs og/eller beløb for værdipapiret (1) Den Europæiske Centralbanks retningslinje af 9. december 2011 om Den Europæiske Centralbanks statistiske rapporteringskrav inden for eksterne statistikker (EUT L 65 af 3.3.2012, s. 1).









BILAG III

MINDSTESTANDARDER, DER SKAL ANVENDES AF DEN FAKTISKE RAPPORTERINGSPOPULATION

De faktiske rapporteringsenheder skal opfylde følgende mindstestandarder for at overholde Den Europæiske Centralbanks (ECB) statistiske rapporteringskrav.

1. Mindstestandarder for overførsel: a) rapporteringen til de nationale centralbanker skal være rettidig og finde sted inden for de tidsfrister, som er fastsat af den pågældende nationale centralbank b) de statistiske rapporteringer skal foreligge i den udformning og det format, som de nationale centralbanker har fastsat i de tekniske rapporteringskrav c) der skal være anført kontaktpersoner hos den faktiske rapporteringsenhed d) de tekniske specifikationer for overførsel af data til de nationale centralbanker skal følges.

2. Mindstestandarder for nøjagtighed: a) alle lineære begrænsninger skal være overholdt, hvor det er muligt, (f.eks. skal addition af subtotaler give den samlede total) b) de faktiske rapporteringsenheder skal kunne tilvejebringe oplysninger om den udvikling, som fremgår af de afgivne data c) de statistiske oplysninger skal være fuldstændige d) de faktiske rapporteringsenheder skal følge de dimensioner og decimaler, som de nationale centralbanker har fastsat for den tekniske overførsel af dataene e) de faktiske rapporteringsenheder skal følge de afrundingsprincipper, som de nationale centralbanker har fastsat for den tekniske overførsel af dataene.

3. Mindstestandarder for begrebsmæssig overensstemmelse: a) de statistiske oplysninger skal overholde de definitioner og klassifikationer, der fremgår af denne forordning b) i tilfælde af afvigelser fra disse definitioner og klassifikationer skal de faktiske rapporteringsenheder om fornødent regelmæssigt overvåge og kvantificere forskellen mellem den anvendte foranstaltning og den i denne forordning indeholdte foranstaltning c) De faktiske rapporteringsenheder skal være i stand til at redegøre for mangler i de fremsendte data sammenholdt med tallene for de foregående perioder.

4. Mindstestandarder for revisioner: Revisionspolitikken og procedurerne, som ECB og de nationale centralbanker har fastlagt, skal overholdes. Revisioner, som afviger fra normale revisioner, skal ledsages af forklarende noter.